เอดีบีชี้เงินนอกทะลักเอเชีย
เสี่ยงก่อภาวะฟองสบู่สินทรัพย์เงินบาทติดกลุ่มเสี่ยงแข็งค่ามากที่สุด
19 มี.ค. 2556

เสี่ยงก่อภาวะฟองสบู่สินทรัพย์เงินบาทติดกลุ่มเสี่ยงแข็งค่ามากที่สุด
เอดีบีเตือนเอเชียเสี่ยงฟองสบู่สินทรัพย์ เหตุเงินร้อนจากต่างชาติไหลทะลักไม่หยุด
ธนาคารเพื่อการพัฒนาเอเชีย (เอดีบี) ออกโรงเตือนเมื่อวันที่ 18 มี.ค. ว่า กระแสทุนจากต่างประเทศที่ไหลเข้ามายังเอเชียอย่างต่อเนื่องในช่วง 2012 นั้น ได้ทำให้เกิดความเสี่ยงต่อภาวะฟองสบู่สินทรัพย์ขึ้นในเอเชีย โดยนักลงทุนกำลังตักตวงโอกาสจากเศรษฐกิจเอเชียหลายประเทศที่มีอัตราการเติบโตที่รวดเร็ว 
รายงานระบุว่า ในตลาดพันธบัตรของเอเชียเมื่อปีที่แล้วมีมูลค่าเพิ่มขึ้น 12% มาอยู่ที่ 6.5 ล้านล้านเหรียญสหรัฐ (ราว 195 ล้านล้านบาท) ซึ่งการไหลเข้ามาของทุนจากต่างประเทศนั้น ได้ส่งทำให้ผลตอบแทนพันธบัตรลดต่ำลง โดยทางด้าน เอชเอสบีซี โฮลดิง ระบุว่า ผลตอบแทนเฉลี่ยของพันธบัตรสกุลเงินเอเชียลดลง 0.36% จากเมื่อปีที่แล้ว มาอยู่ที่ราว 3.6% เมื่อวันที่ 14 มี.ค.ที่ผ่านมา
ขณะนี้บางประเทศเอเชียเริ่มใช้มาตรการต่างๆ สกัดการไหลเข้าของเงินร้อนมากขึ้น ขณะที่ในรายงานของธนาคารกลางไต้หวันที่เสนอต่อรัฐสภาเมื่อวันที่ 15 มี.ค.นั้น ได้ระบุไว้ชัดเจนว่า เงินร้อนได้ไหลเข้าสู่เศรษฐกิจพื้นฐานของตลาดเอเชียทั้งตลาดเงินและตลาดหลักทรัพย์มากขึ้นกว่าเดิม
เธียมฮีอึ้ง นักเศรษฐศาสตร์อาวุโสของเอดีบี กล่าวเตือนว่า สภาวะการไหลเข้าของเงินร้อนเหล่านี้จะสร้างแรงกดดันต่ออัตราแลกเปลี่ยนเงินตราต่างประเทศในเอเชีย และจะยิ่งเป็นปัจจัยฉุดศักยภาพการแข่งขันของภาคการส่งออกเอเชียลง 
ทั้งนี้ ในรายงานของเอดีบี ยังชี้ว่า มีสกุลเงินในเอเชีย 6 สกุลที่ติดอันดับทำผลงานที่ดีที่สุดสำหรับตลาดเกิดใหม่ทั่วโลก โดยค่าเงินเปโซของฟิลิปปินส์แข็งค่ามากที่สุดที่ 5.8% เมื่อปีที่แล้ว ตามมาเงินบาทของไทยที่แข็งค่าขึ้น 4.3%